﻿METALITERATURĂ • Nr. 1–2 • 2013 istORiA LiteRAtURii HISTORY OF LITERATURE nicOLAe BiLeţcHi Institutul de Filologie al AŞM eUGeniU RUssev şi ReALizăRiLe LUi În DOMeniUL cROnOGRAfiei MOLDOveneşti ABstRAct The article analyzes Eugen Russev's contribution to researching Moldovan chronography in the context of inappropriate implications of Bolshevik ideology. Moscow considered research on Moldavian chroniclers inappropriate calling them provocative of nationalistic spirit. Developing a thesis about the chroniclers and writing studies under these conditions could not be regarded otherwise than as an act of insubordination. Russev felt all the consequences of disobedience. Keywords: Russev, chronograph, ideolog y, censorship, totalitarianism. Printre figurile proeminente care, în pofida pericolelor deportărilor în Siberia, au rămas după 1940 în Basarabia sau au revenit aici după cel de al doilea război mondial, Eugeniu Russev se cuvine pomenit în mod aparte. În primul rând, pentru aportul lui considerabil la dezvoltarea ştiinţei şi, în rândul al doilea, pentru destinul său excepţional, demarând cu un debut nefericit. Născut la 24 decembrie 1915 în satul Cubei, Bolgrad (d. 17 mai 1982, Chişinău), Eugeniu Russev a fost nevoit să parcurgă toate etapele care ilustrează teroarea istoriei. După studiile superioare terminate la Facultatea de Litere şi Filozofie a Universităţii din Bucureşti viitorul savant, revenit la baştină, e nevoit să activeze la Buguruslan, la Institutul Moldovenesc de Cercetări Ştiinţifice în Domeniul Istoriei, Economiei, Limbii şi Literaturii. Nivelul studiilor în cadrul acestor instituţii pare să egaleze cu distanţa în spaţiu dintre Bucureşti şi Buguruslan. Istoriceşte şi psihologiceşte acest pas a fost unul — 20 — METALITERATURĂ • Nr. 1–2 • 2013 făcut în mod conştient. Având o funcţie onorabilă la Bucureşti, E. Russev revine în 1940 din proprie iniţiativă la Chişinău, pentru ca apoi, în timpul războiului şi în perioada postbelică să urmeze calea tuturor intelectualilor din spaţiul basarabean. Căderea, căci aşa s-ar cuveni tratat acest pas în final, e urmată de un urcuş, pentru ca mai apoi, după tipicul sistemului totalitar sovietic, să fie însoţită iarăşi de un insucces. Între anii 1948-1951 tânărul savant îşi ia avântul studiind la doctorantura Institutului de Istorie al Academiei de Ştiinţe din fosta URSS, dar imediat după o susţinere cu brio a tezei de doctorat, fiind învinuit de naţionalism burghez, i se retrage gradul ştiinţific de doctor în istorie, este expulzat din partid şi concediat din lucru. Dincolo de tertipurile vehiculate atunci în presă întru susţinerea învinuirii lui E. Russev de naţionalism burghez (vezi articolul lui I. Şvedov Istoria unei disertaţii din So- vetskaia Moldavia, 1952, 27 septembrie), azi dispunem de argumente convingătoare care ne spun că urcuşurile şi căderile amintite provin din debutul lui nefericit, ale cărui idei s-au perpetuat apoi şi în alte studii privind creaţia lui Grigore Ureche, inclusiv în teza de doctorat, intitulată Letopiseţul lui Grigore Ureche – monument al ideologiei feudale din secolul al XVII-lea la care autorul a lucrat până la susţinerea din 1951. Acel debut în ştiinţă, bazat pe cele mai frumoase tradiţii însuşite de E. Russev la Uni- versitatea din Bucureşti, ţine de anul 1946 când îi apare articolul Însemnătatea literară a cronicii lui Grigore Ureche în revista Octombrie (nr.3) şi vine – direct sau indirect – să se integreze într-un cerc de probleme cu mult mai largi decât un simplu subiect al crono- grafiei. El viza, de fapt, avutul nostru cultural care, după cel de al doilea război mondial, se cerea revăzut din temelii, urmând a clarifica o serie de probleme de reală actualitate pe atunci: care e noua lui configuraţie spaţială şi întindere temporară, cine sunt scriitorii, cum vor putea aceştia activa în cadrul unui singur curent literar oficializat ş.a. Având la început un caracter ştiinţific, problemele în cauză au căpătat conotaţii politice. În urma dezbaterilor în cercurile de partid, la 28 mai 1946 a fost adoptată hotărârea Biro- ului c.c. al p.c. (b) pentru RSSM ,,Cu privire la examinarea unor chestiuni privind istoria poporului moldovenesc şi a literaturii sale”. Hotărârea în cauză constituia un program de acţiuni pentru mai mulţi ani în vederea găsirii soluţiilor de clarificare a problemelor ce ţineau de istoria şi literatura poporului moldovenesc. S-au perindat, în acest sens, o serie de planuri şi au fost propuse mai multe proiecte care apoi şi-au găsit reflectare în scrisoarea din 12 aprilie 1950, adresată de primul secretar al c.c. al p.c. (b) al Moldovei N. G. Coval secretarului c.c. al p.c.(b) u. G.M.Malenkov. Cercetătorului Valeriu Pasat îi revine meritul de a fi sintetizat conţinutul acestei scrisori şi de a fi demonstrat reacţia conducerii de la Moscova la propunerile incluse în ea. ,,În acest context, remarcă el, în scrisoarea lui Coval se conţineau câteva propuneri destul de simple. De a-i recunoaşte în egală măsură şi români, şi moldoveni pe toţi cronicarii şi scriitorii ale căror activitate s-a desfăşurat în hotarele fostei Ţări a Moldovei înainte de secolul al XIX- lea, adică până la anexarea Basarabiei la Rusia (Varlaam, Dosoftei, G. Ureche, M. Costin, N. Costin, N. Milescu-Spătarul, I. Neculce, D. Cantemir), precum şi pe scriitorii din prima jumătate a secolului al XIX-lea, activitatea cărora s-a desfăşurat în Moldova de peste Prut înainte de unirea ei cu Ţara Românească în statul unitar România. Aceştia erau A. Beldiman, T. Vârnav, A. Russo. Dat fiind faptul că în Moldova de peste Prut şi în Valahia a început a — 21 — METALITERATURĂ • Nr. 1–2 • 2013 se constitui o literatură unică în cadrul României înfiinţate ca stat unitar abia în anii '70- '80 ai secolului al XIX-lea, adică peste 10-20 de ani după unirea de facto a acestor teritorii, conducătorii RSSM propuneau să fie consideraţi ca aparţinând în egală măsură Republicii Populare Române şi RSS Moldoveneşti scriitorii: V. Alecsandri, I. Creangă,C. Negruzzi, Gh. Asachi, care au trăit în Moldova de peste Prut în ajunul dispariţiei Principatului Moldovei şi al înfiinţării statului România. Erau recunoscuţi indiscutabil ca moldoveni scriitorii, activitatea cărora s-a desfăşurat în Basarabia după includerea ei în componenţa Imperiului Rus – C. Stamati, A. Donici, A. Hâjdău, I. Sârbu, A. Mateevici, Gh. Madan, D. Moruzi. B.P. Hasdeu, A. Nacco, C. Stamati-Ciurea, S. Cujbă, T. Roman, V. Crăsescu, G. Creţu-Creţescu, C. Stere. La Moscova însă nu s-a manifestat niciun interes faţă de această iniţiativă. La 17 mai 1950, preşedintele Comisiei de politică externă a CC al PC(b)U V.G. Grigorian şi adjunctul şefului Secţiei propagandă şi agitaţie a CC al PC(b)U, V.S. Krujkov i-au raportat lui Malenkov următoarele: ,,Cererea CC al PC al Moldovei privind soluţionarea problemei referitoare la recunoaşterea în calitate de moldoveni a unor scriitori consideraţi acum români pare nefundamentată. Nu există o necesitate imperioasă privind abordarea acestei probleme acum, deoarece scriitorii în cauză sunt relativ puţin cunoscuţi de către opinia publică din RSS Moldovenească. Concentrarea artificială a atenţiei asupra acestei probleme poate conduce doar la provocarea unor stări de spirit naţionaliste la o parte a intelectualităţii româneşti. De aceea, la momentul actual, considerăm inoportună abordarea problemei cu privire la examinarea apartenenţei naţionale a scriitorilor menţionaţi şi, prin urmare, la înfiinţarea unei comisii mixte sovieto-române” [1, p. 520-522]. Cronicarii moldoveni, după cum am văzut, făceau parte din problema, rezolvarea căreia Moscova o considera inoportună şi provocătoare de spirit naţionalist. Intelectualităţii din republica noastră îi revenea să se supună întocmai acestei decizii. Elaborarea unei teze de doctorat despre cronicari, precum şi scrierea unor studii despre ei în aceste condiţii nu putea fi considerată altfel decât ca act de nesupunere cu toate urmările de esenţă totalitaristă care, după cum am arătat, decurgeau din el. Cercetătorul Eugeniu Russev a fost nevoit să le suporte. Despre pomenitul articol al lui I. Şvedov, Istoria unei disertaţii, bazat în întregime pe falsuri şi pe invenţii de esenţă sociologist-vulgară, ce avea scopul de a da poveţe cum tre- buie de scris în alt stil, în cel al metodei realismului socialist, nu se poate de pomenit altfel decât ca despre o crimă a autorului şi ca o ruşine a presei moldoveneşti şi a organelor de conducere din cadrul Academiei de Ştiinţe a Moldovei din acea perioadă, care au motivat în mod năstruşnic că nu-l pot aranja la lucru pe E. Russev în sectorul de istorie a Moldovei din perioada feudalismului ,,fiindcă au nevoie doar de specialişti în domeniul istoriei Mol- dovei din perioada sovietică” (Citat după scrisoarea lui E. Russev adresată lui K.E. Voroşilov, preşedintele Prezidiumlui Sovietului Suprem al URSS, aflată în Arhiva AŞM). Peste câţiva ani, de acum în noile condiţii ale ,,dezgheţului'' hruşciovist, în urma susţinerii unor savanţi de bună-credinţă, E. Russev este reabilitat şi acceptat în funcţie de cercetător ştiinţific al Institutului de Istorie al AŞM, iar în 1961, este numit membru corespondent al Academiei de Ştiinţe a Moldovei şi ales în calitate de director al Insti- tutului de Istorie al AŞM. În această postură E. Russev are posibilitatea de a se ocupa din nou de cronici. Dar nu acceptă prisma propusă de I. Şvedov care presupunea aplicarea, la un nou eventual — 22 — METALITERATURĂ • Nr. 1–2 • 2013 debut în cronografie, a principiilor realismului socialist, ceea ce ar fi condus la deterio- rarea acestui gen de scriere veche. El se vede acum nevoit să analizeze cronicile printr-o optică mai restrânsă, dacă cea autentică era interzisă, – prin cea a specialistului în istorie şi mai puţin prin cea a istoricului literar. Anume astfel e prezentat acum Grigore Ureche şi ceilalţi cronicari care rămâneau încă să-şi aştepte prezentarea multidimensională. Din cauza mendrelor blestemate ale destinului, dar şi a legilor imuabile ale sistemului totalitar, avansarea îmbucurătoare a fost însoţită iarăşi de o devansare regretabilă. După vestitul congres al scriitorilor din 1965, care a lansat problema revenirii la limba română, conducerea totalitară a republicii trăia cu senzaţia că anume foştii represaţi de cândva alimentează populaţia cu idei naţionaliste şi decide ca aceştia să fie din nou pedepsiţi. Aşa se face că E. Russev este destituit din postul de director al Institutului de Istorie al AŞM şi angajat, din 1970, în calitate de cercetător ştiinţific superior la Institutul de Limbă şi Literatură al AŞM. În pofida acestor vicisitudini ale destinului, urcuşuri plăcute şi coborâşuri dureroase care îi clătinau echilibrul moral, Eugeniu Russev nu a căzut pradă decepţiei şi nu şi-a revăzut din rădăcină, în spiritul păgubitor al marxism-leninismului, debutul. El a înţeles că lupta se dă nu atât pentru persoana sa cât pentru dreptul legitim la moştenirea şti- inţifică a tradiţiilor. Aşa înţelegând lucrurile, el a dat dovadă pe întreg parcursul vieţii de o dorinţă statornică de a lumina poporul, începând cu Abecedarul pentru vârstnici, elaborat împreună cu Nicolae Corlăteanu în acel înfometat de pâine şi însetat de carte an 1946 şi terminând cu valoroase lucrări de istorie şi relaţii literare, cu studii, manuale şi crestomaţii de literatură, cu dicţionare şi cercetări capitale în domeniul cronografiei. Anume de acestea din urmă, atât de puţin studiate la noi, ne vom preocupa în continuare. Reluată la cumpăna anilor şaptezeci-optzeci ai secolului al XX-lea şi tot în cadrul sis- temului totalitar sovietic, analiza cronografiei putea evolua în condiţii mult mai propice. Literatura depăşise, după o expresie a criticului Andrei Ţurcanu, etapa gândirii anchilozate şi intrase într-o competiţie dintre dogmă şi creativitate, dintre deformări şi forme cu ade- vărat artistice, ceea ce lăsa amprente pozitive asupra studiului retrospectiv al cronografiei. În calitate de cercetător ştiinţific superior la Institutul de Limbă şi Literatură al AŞM (1970-1982), E. Russev scrie studii introductive competente, pătrunse de patima intu- irii adevărului faptului istoric, dar şi a subtextului lui artistic, la ediţiile cronicarilor I. Neculce (1969-l974), Gh. Ureche (1971), M. Costin (1972), publică culegerea de articole Slova cronicărească – ecoul bătrânei Moldove (1974), micromonografiile Miron Costin (1978) şi Ion Neculce (1980), monografiile de proporţii Cronografia moldovenească din veacurile XV-XVIII (1977) şi Cronografia moldovenească – monument al ideologiei feudale (1982), în care, de rând cu chestiunile pur cronicăreşti, abordează şi o serie de probleme literare de reală importantă. Cronografia moldovenească din secolele XV-XVIII a constituit nu o dată obiectul de studiu al ştiinţei literare de la noi şi din străinătate: ca document de ideologie feudală, izvor istoric şi monument al vechii literaturi şi al limbii literare. Faptul acesta a făcut şi mai acută necesitatea studierii cronografiei în plan introspectiv, din alte perspective şi unghiuri metodice de interpretare. Bazându-se pe cele mai avansate teorii privind problemele cronografiei, Eu- — 23 — METALITERATURĂ • Nr. 1–2 • 2013 geniu Russev îşi desfăşoară analizele sale pornind de la premisele cronografiei ca acţiune politică, iar cronicarul – un condeier angajat. De aici acele accente proaspete în viziunea cercetătorului privind spiritul obiectiv al judecăţii cronicarilor, acea înţelegere specifică a noţiunilor de bine şi de rău, acel polisemantism al cuvântului patriotism şi acel sens multiplan al noţiunii de ideologie feudală. O neînsemnată mutare de accent, o mică deplasare a planurilor, o uşoară schimbare a unghiului de interpretare poate deforma în mod substanţial tabloul. Conştient de acest lucru, cercetătorul E. Russev îşi rânduieşte de la bun început uneltele de analiză şi îşi alege riguros sensul noţiunilor cu care operează. Ataşat de obiectul discuţiei, autorul ştie la nevoie să se detaşeze, să recurgă la confruntări grăitoare şi la analogii fructuoase. Aşa se face că toate letopiseţele noastre, sub pana cercetătorului, comunică între ele, că întreaga cronografie moldovenească e analizată pe fundalul larg al cronografiei europene, specificân- du-i-se, astfel, cu temeinicie atât importanţa de document istoric, cât şi valoarea de monument artistic. Această viziune largă necesita din partea cercetătorului o solidă documentare istorică şi o profundă pregătire filologică. Eugeniu Russev le întruneşte cu prisosinţă pe ambele. Referindu-se la Letopiseţul anonim al Moldovei, la Cronica moldo-germană, la Cronica moldo-rusă şi la Cronica moldo-polonă, cercetătorul examinează în mod critic toate părerile emise în jurul acestor opere, determină originea lor şi legătura dintre ele. Astfel, pornind de la premisele că „cronografia este ecoul unei anumite realităţi sociale şi rodul trudei câtorva generaţii de cronicari”, că ea joacă un rol activ în procesul istoric, pe care-l oglindeşte, îl justifică ideologiceşte şi-l vehiculează politiceşte”, că „se prezintă ca un salt calitativ, ce succede în mod legic acumulării cantitative a cunoştinţelor istorice, materializate în consemnările răzleţe ale unor singulare evenimente marcante”, E. Russev stabileşte legătura strânsă dintre Letopiseţul anonim al Moldovei, Letopiseţul de la Putna şi Cronica moldo-germană, toate ţinând, într-un fel sau altul, de curtea lui Ştefan cel Mare. Despre Cronica moldo-rusă autorul susţine că „este la origine o creaţie moldovenească”, iar despre Cronica moldo-polonă – că „este o lucrare originală nu numai a istoriografiei moldoveneşti, dar şi a celei polone medievale”. Vorbind în continuare despre letopiseţele lui Macarie, Eftimie şi Azarie, cercetă- torul urmăreşte creşterea conştiinţei istorismului în cronografia moldovenească, dezvăluie tendinţele ideologice, valoarea istorică şi literară a ei. Documente istorice şi monumente artistice, aceste letopiseţe, prin viziunea lor providenţială, prin conştiinţa că istoria o fac feudalii, unşii lui Dumnezeu, prin totala, din acest motiv, lipsă a chipului poporului, nu numai că sunt o oglindă a concepţiei social-politice a Moldovei, ci, aşa cum pe bună dreptate afirmă savantul „...se înscrie organic în cadrul ideologic al istoriografiei feudale a Europei Medievale”. Concluziile autorului au la bază mai multe surse. Fie că se raliază la una din părerile plauzibile, fie că respinge pentru a emite o nouă teză ori ipoteză, fie că, în situaţii de impas, lasă problema deschisă – întotdeauna cercetătorul o face cu rigurozitate ştiinţifică, tact uman şi perspectivă estetică. De aici, credem, acel — 24 — METALITERATURĂ • Nr. 1–2 • 2013 aer al epocii, acea culoare a timpului şi spaţiului, acea coerenţă a textului, acea precizie şi eleganţă a expunerii – momente mult prea necesare pentru literatura artistică din acel timp în curs de formare. Urmărind pas cu pas relatarea istorică, Eugeniu Russev surprinde atât schimbările de accent în gândirea social-politică, cât şi evoluţia gândirii artistice, subliniind că prin letopiseţele lui Macarie, Eftimie şi Azarie se iniţiază firul memorialistic şi se încetăţeneşte „un nou gen literar – cronografia artistică”, ai cărei străluciţi continuatori vor fi Grigore Ureche, Miron Costin şi Ion Neculce. Studierea acestor autori se face printr-o viziune adoptată de cronografia rusă, dar, după cum am spus, întru totul aplicabilă şi la cea moldovenească, viziune care cuprinde un amplu portret al cronicarului, o privire de ansamblu asu- pra operei, o analiză a concepţiei social-politice, a contribuţiei la istoriografia moldovenească. „Numai o atare cercetare multilaterală, menţionează savantul, poate să determine aprecierea creaţiei cronicăreşti la justa ei valoare, să explice perenitatea operei lor, care, biruind timpul, continuă să prilejuiască cititorilor clipe de adevărată desfătare sufletească şi să le pună la îndemână numeroase date istorice despre cele întâmplate în trecutul ascuns de negura veacurilor”. Biografiile cronicarilor Grigore Ureche, Miron Costin şi Ion Neculce sunt studiate minuţios, autorul având ferma convingere că omul şi opera se condiţionează reciproc. Din date risipite în diverse izvoare, uneori juste, alteori ipotetice, cercetătorul schiţează portrete veridice, de unde ne dăm seama despre starea socială, educaţia, orientarea ideologică, atitudinea politică şi concepţia artistică a cronicarilor. Unele precizări, cum e aceea că Grigore Ureche însuşeşte „artele liberale” în vreun colegiu iezuit de însemnătatea celui lipovean ori aceea ce susţine că Poema polonă a lui M. Costin a fost scrisă în scopul trezirii simpatiei regelui polon pentru soarta moldovenilor, care aşteptau ajutor de la poloni în lupta contra asupritorilor osmanlâi, sunt capabile să întregească imaginea cronicarilor şi să adauge noi trăsături de penel în peisajul operei lor. De sub pana cercetătorului cronicarii noştri apar bărbaţi de stat – ideologi ai boierimii, patrioţi – luptători pentru scuturarea jugului turcesc, gânditori profunzi şi mari artişti ai cuvântului, aceste calităţi, cu aspectul lor pro- gresist şi mărginirile inerente, purtând, desigur, caracteristicile timpului. Spre deosebire de cronicarii precedenţi, Grigore Ureche nu mai scrie la comanda domnitorului, ci din proprie iniţiativă. Letopiseţul Ţării Moldovei are o orientare moralizatoare şi patriotică. Analizând critic izvoarele cronografice de până la el şi imprimând relatării istorice propria-i personalitate, Grigore Ureche s-a vrut nu „scriitoriu de cuvinte deşarte, ce de dreptate”. Pe cât de neţărmurită e această obiectivitate în crezul cronicarului, pe atât de limitată se dovedeşte a fi ea în scrisul lui. Ureche e un patriot, iar opera lui poartă un caracter voit moralizator. Dar nici patriotismul, nici morala lui nu sunt noţiuni atem- porale ori aclasiale. De aici dualitatea concepţiei cronicarului: pe de o parte, el e un apărător nestrămutat al oligarhiei boiereşti, pe de altă parte – un propagator al ideii luptei contra jugului otoman, idee de care erau animate atât clasa avută, cât şi masele populare. Apărător ferm al ideologiei feudale, cronicarul apare – ce — 25 — METALITERATURĂ • Nr. 1–2 • 2013 e drept spontan – şi în postura de susţinător activ al maselor populare. Tot prin această prismă trebuiesc văzute şi noţiunile de bine şi de rău atât de caracteristice operei lui cu aspect providenţial-moralizator: bine e tot ce convine, iar rău – ce contravine clasei stăpânitoare, cu excepţia doar a acelui punct, unde anume int e re s e a le a c es t e i a c o re s p un d c u aspiraţiile maselor populare. Printr-o asemenea viziune supralicitările ori subestimările subiective dispar, opera lui Grigore Ureche prezentându-se sub pana lui Eugeniu Russev în dimensiunile ei reale. După Grigore Ureche firul cronografiei moldoveneşti e preluat de Miron Costin. Exponenţi ai cronografiei medievale, era şi firesc ca aceşti doi cărturari să reflecte în opera lor o serie de prisme conceptuale comune. „Aşadar, notează cercetătorul, aceeaşi profesie de credinţă ca şi la Ureche, aceiaşi delimitare a binelui, vrednic de a fi urmat, şi a răului, care trebuieşte ocolit de către reprezentanţii clasei do- minante, căreia îi este menită învăţătura cronicărească. Ca şi în cazul lui Ureche, morala împărtăşită de cronicarul nostru, este o morală de clasă. „Binele”, în înţelegerea lui Costin, este generat de acele acţiuni omeneşti care contribuie la consolidarea de mai departe a oligarhiei boiereşti şi la promovarea politicii polonofile. „Răul” este urmarea acelor fapte, care contravin unor altor obiective, acestea din urmă fiind prezentate ca supreme şi salutare pentru oropsita Moldovă”. Sunt momente care caracterizează literatura artistică a timpului. Tradiţionalist în anumite premise, Miron Costin se dovedeşte a fi un mare inovator în viziune şi în analize. El foloseşte creator informaţia de care dispune, e un iniţiator al reprezentării memorialiste, un fondator al studierii monografice şi un gânditor îndrăzneţ, care a extins considerabil în analizele sale noţiunea de cauzalitate şi a admis, alături de providenţialism, şi alţi factori în explicarea istoriei. Aceste momente şi-au lăsat amprenta asupra literaturii timpului. Faţă de predecesorii săi, Ion Neculce ar putea fi numit, în plan istoric, un tra- diţionalist de mare talent, letopiseţul său fiind, aşa cum cu multă precizie afirmă E. Russev „nu numai icoană a baştinei lui năpăstuite, ci şi oglinda sufletului său îndurerat”. Opera lui e cea mai informată şi cea mai expresivă. Ca şi premergătorii săi, el a susţinut menirea etică a cronografiei, a împărtăşit providenţialismul şi a considerat marea boierime stimulentul de bază al istoriei. În plan artistic, descrierea din cronografia lui Ion Neculce prevalează asupra relatării, ceea ce implică studierea operei, în primul rând, cu uneltele literare. Aceas- tă studiere însă nu va clinti concluzia de bază a cercetătorului că „Neculce a fost tradiţionalist nu numai în materie de relaţii social-economice din Moldova medievală, ci şi în ceea ce priveşte concepţia istorică pe care o împărtăşea şi după care se călăuzea în creaţia sa cronicărească” şi că „în linii mari, cronicarul continuă şi dezvoltă concepţiile definitorii ale cronografiei boiereşti a Ţării Moldovei, marcând şi prin aceasta apogeul istoriografiei moldoveneşti feudale”. După cum vedem, în cazul scrisului cronicarilor cercetătorul face distincţie dintre relatare şi descriere şi ajunge la următoarea concluzie: „...cu toată menirea ei informa- ţională, totuşi cronica nu este străină de anumite procedee artistice, folosite de autorii ei, pentru a reînvia trecutul istoric, a caracteriza eroii, a zugrăvi tablouri evocatoare — 26 — METALITERATURĂ • Nr. 1–2 • 2013 ale gloriei străbune şi ipso facto a-l face pe cititor să perceapă istoria Patriei nu numai pe calea raţională, dar şi pe cea emotivă, să-l facă să trăiască trecutul împreună cu eroii naraţiunii cronicăreşti”. Cronografia moldo-slavă mizează în principiu pe relatare, pe consemnarea rigidă a datelor cronologice. Dar chiar şi aici cuvântul este cântărit în palmă, pen- tru a i se determina forţa de cuprindere şi de convingere. Profund mişcat de fuga dramatică a lui Petru Rareş din ţară, cronicarul Macarie pune faţă în faţă, fie şi intuitiv, realitatea şi cuvântul, care urmează s-o exprime: „Iar după acestea ce cuvânt să le mai arate?”. Bazându-se pe studiile predecesorilor şi pe propriile observaţii, E. Russev urmăreşte cum autorii letopiseţelor moldo-slave se străduiesc să reînvie vremea, folosind în acest scop naraţiunea cu subiect, care uneori prinde contururile unei mici nuvele, portretizarea, comparaţiile, metaforele şi ajunge la concluzia că „treptat descrierile cronicăreşti, dotate cu amănunte sugestive, vor căpăta tot mai mult dreptul de cetăţenie în cronografia moldo-slavă” şi că „obolul cronicarilor Macarie, Eftimie şi Azarie este în această privinţă extrem de substanţial, dat fiind că ei au iniţiat la noi, după cum s-a mai spus, cronografia artistică”. Începuturile transfigurării artistice, consemnate în cronografia moldo-slavă, îşi găsesc un continuator fidel în persoana lui Grigore Ureche. El ştie să se identifice cu persona- jele operei sale, dar şi să se detaşeze ironic, să-i prindă în obiectiv static şi rece, dar şi să-i încălzească cu propriile trăiri ori să-i înzestreze cu nobile sentimente desprinse din peisajul naturii. Portretizarea, surprinsă la Azarie, devine sub pana lui Ureche caracterologică. Timpul, spaţiul, oamenii şi obiectele îşi descopăr la el nu numai dimensiunile naturale, ci şi cele artistice. Naraţiunea la Ureche se înviorează, el fo- losind, alături de succesiunea riguroasă, şi procedeul perspectivei, ce o îmbogăţeşte cu epitete proaspete şi comparaţii plastice, o colorează cu frumoase meditaţii şi trăiri personale. Fraza în opera lui capătă când patos romantic, când nerv dramatic, când ritm poetic, când tonalităţi folclorice. În toate aceste căutări cronicarul s-a folosit din plin de limba vorbită. „Anume graiul popular, notează pe bună dreptate cercetătorul, fusese chemat de Ureche să joace rolul limbii literare. Şi această misiune, atât de delicată şi plină de răspundere, limba o îndeplineşte strălucit – prin comoara ei de cuvinte, prin forme şi expresii plastice, folosite cu pricepere, tact şi iscusinţă de cronicarul-stilist. Dovadă – cronica lui Gr. Ureche, monument al graiului moldovenesc din faza iniţială a statornicirii lui ca limbă literară”. Continuator al lui Gr. Ureche, Miron Costin ridică cronografia moldovenească pe o treaptă net superioară. Dacă despre Gr. Ureche cercetătorul vorbeşte ca despre un iniţiator al expresiei transfigurate şi un promotor al publicisticii moldoveneşti, apoi pe Miron Costin îl apreciază ca pe un cărturar cu reale calităţi de povestitor şi „netăgăduit talent publicistic”. În aceste confruntări meritul fiecărui cronicar e apreciat la justa lui valoare. Cercetătorul repudiază ca fiind fără temei afirmaţia cum că nu G. Ureche, ci Miron Costin ar fi iniţiatorul descrierilor de natură şi ajunge la o teză mai echilibrată că ultimul „... ridică această artă pe o treaptă mai superioară, neatinsă de premergătorii săi”. — 27 — METALITERATURĂ • Nr. 1–2 • 2013 În naraţiunea lui M. Costin distingem note lirice care se rânduiesc cu unduiri epice, portretizări bogate prin cromatica psihologică, comparaţii care ţin în cen- trul lor de gravitate nu numai fenomene naturale, ci şi aspecte din viaţa omului, descrieri ale naturii care ating măiestria pastelului, proverbe în forma lor neaoşă ori parafrazate, vorbe de duh ale autorului ce se aseamănă cu densitatea maxi- mei. Condiţionată din punct de vedere epic, naraţiunea lui Costin are deseori un solid suport al dramaticului. În felul acesta personajele sunt caracterizate atât prin naraţiune, prin stricte individualizări, cât şi prin acţiune. Astfel, credem, nu e deloc întâmplător faptul că diferiţi cercetători disting în cadrul letopiseţului ba nuvele, ba scenete, ba drame. De acord cu aceste observaţii subtile, nu putem totuşi subscrie la afirmaţia lui G. Călinescu: „... de la sfârşitul domniei Lupului încolo... e un adevă- rat roman..”. Calităţile cronicii sunt evident supralicitate. Mai just, credem, era să se vorbească în cazul de faţă, precum şi referitor la opera lui Neculce, ca despre o creaţie care a pregătit terenul pentru roman. Ion Neculce posedă reale calităţi de prozator unanim recunoscute. În naraţiunea lui, ca într-o povestire, personajele sunt angajate în conflicte, reliefate în acţiuni, caracterizate prin cuvinte şi fapte, autorul având deosebitul dar de a indi- vidualiza şi a tipiza. Fraza lui Neculce e încărcată de sens prin folosirea largă a proverbelor, zicalelor şi cumulurilor paremiologice, prin parafrazări, sentinţe livreşti şi idiomuri, e încălzită de umorul mustos şi ironia multiplană. Cercetătorii au menţionat ironia neculceană în toată diversitatea, dar fiecare din ei o considera monovalentă, ceea ce, desigur, nu corespundea adevărului şi nu putea să-l satisfacă pe E. Russev. „A caracteriza ironia cronicarului printr-un calificativ univoc, menţionează cercetătorul, ni se pare cu neputinţă, ba mai mult – inadecvat. Ironia neculceană este polivalentă”. Polivalente sunt şi portretizările din opera lui Ion Neculce. Ceea ce surprinde în aprecierile tuturor cercetătorilor pe marginea cronografiei moldoveneşti e operarea cu o serie de termeni care ţin în genere de literatura cultă. La Gr. Ureche s-a vorbit despre prezenţa unei naraţiuni cu aspect compoziţio- nal de nuvelă, în opera lui M.Costin cercetătorii au întrevăzut veritabile nuvele, scenete, drame, iar în cea a lui I. Neculce – nuvele închegate, elemente picareşti, material cu potenţe de roman. Prezenţa acestor elemente nu trebuie să ne predispună la exagerări, dar nici la reticenţe în stare să lipsească literatura noastră de rădăcinile-i seculare. Disecţia artistică, întreprinsă de Eugeniu Russev ne-a demonstrat necesitatea şi posibilitatea studierii culturii în conexiune cu problemele cronografiei noastre. E. Russev ne-a demonstrat că publicistica şi memorialistica îşi au rădăcinile în cronografie. V. Coroban găseşte în acelaşi izvor germenii naraţiunii epice. N. Corlăteanu studiază limba literară în legătură directă cu expresia letopiseţelor. Dar, credem, nu vom exagera afirmând că şi alte genuri ori specii ale literaturii îşi trag rădăcinile din cronografie, că tot de aici ar trebui să se inspire mai des în studiile lor istoricii, etnografii, folcloriştii, lingviştii ş.a. Aprecierile făcute de cercetătorul Eugeniu Russev pe marginea cronicilor consti- — 28 — METALITERATURĂ • Nr. 1–2 • 2013 tuie, în acest sens, un prilej de adânci meditaţii pentru cercetătorii literari şi pentru toţi acei care sunt preocupaţi de problemele culturii noastre. Eugeniu Russev e prin definiţie istoric şi acest fapt îl ţintuieşte, am zice, cam prea rigid de concepţia istorică asupra cronicilor care la acea oră de teroare a istoriei nu putea fi altfel decât una întrucâtva osificată. Din acest motiv el pare să supraliciteze relatările cronicarilor privind importanţa consemnării anuale. În mărturiile lui Miron Costin ,,... eu la ce am fost de faţă scriu'' şi ,,... precum s-au tâmplat, cu adevăr s-au scris'' întrevedem o apreciere cam forţată referitoare la ataşarea autorului cronicii la realitate, ataşare dezminţită de cercetătorul însuşi chiar prin propria apreciere, în alt studiu despre Miron Costin: ,,Dotat cu un pronunţat dar scriitoricesc, scrie E. Russev, cronicarul creează uneori veritabile nuvele cu un subiect palpitant, cu o măiastră înnodare, desfăşurare, culminare şi deznodământ al acţiunii, dinamizate cu iscusinţă de condeier'' [2, p. 221]. Gânduri aparent contradictorii întâlnim la E. Russev şi când apreciază alţi cronicari. E o contradicţie dintre E. Russev şi M. Costin, dintre afirmaţiile aceluiaşi cercetător lansate în diferite locuri? Nu. Cercetătorul e suficient de pedant în afirmaţii şi exclude orice contradicţie. Cauza, credem, poate fi explicată prin formaţia intelectuală a sa- vantului. Am afirmat că el este prin definiţie istoric, dar, prin adopţie, şi un veritabil literat. Nu întâmplător, fiind persecutat în calitate de istoric în 1970, el se transferă cu uşurinţă la Institutului de Limbă şi Literatură, muncind în continuare şi cu aceeaşi metodologie la cronici. Diferenţa în apreciere a cercetătorului începe însă să se resimtă. Ca istoric, el e obligat să aprecieze tendinţa cronicarilor de a se orienta cu sfinţenie asupra faptului de viaţă veritabil, altfel, în accepţia lui, consemnarea anuală îşi pierde din semnificaţie, iar istoria – din credibilitate. De aici şi respectul lui exagerat faţă de cronicarul M. Costin care afirmă că el numai la ce ,,a fost de faţă'' scrie. Ca literat însă Eugeniu Russev nu putea să nu înţeleagă că faptul de viaţă din faţa cronicarului, supus transfigurării artistice, îi sporeşte considerabil credibilitatea şi pledează pentru redarea lui în formă metaforizată. Aici totul depinde de măiestria artistică a cronicarului, dar şi de nivelul de apre- ciere a problemei în genere. Studierea ştiinţifică a acestei probleme e însă uneori atât de superficială încât dă mai mult prilej de răspândire a confuziilor decât de o rezolvare echitabilă a ei. Somităţi, cum e D.S. Lihaciov în ştiinţa literară rusească ori G. Călinescu în cea română, par să nege în genere poeticitatea cronografiei. Ne vom referi doar la una din părerile acestuia din urmă. ,,Cronicarii, zice criticul român, sunt admirabili şi dau mari emoţii stilistice şi de reflecţie morală cititorilor rafinaţi. Artişti în înţelesul exact al cuvântului nu sânt, pentru că intenţia propriu-zis artistică le e necunoscută şi fără asta arta nu există'' [3]. Evident că astfel de gânduri îl derutau pe E. Russev-istoricul, dar mai ales pe E. Russev, susţinătorul cronicilor ca povestiri cronicăreşti. Neintrând în polemică cu G. Călinescu, E. Russev vine cu o idee mult mai moderată şi mai deschisă spre suportul artistic al naraţiunilor cronicăreşti: ,,Cu toate calităţile ei literare, cronografia nu-şi pierde nicicând funcţia ei primordială – acea informativă. Altceva că funcţia aceasta cronografia moldovenească o împlineşte datorită aptitudinilor înnăscute şi intuiţiei artistice a promotorilor ei, ceea ce îi şi — 29 — METALITERATURĂ • Nr. 1–2 • 2013 conferă naraţiunii cronicăreşti reale valori literare” [2, p. 252]. Biruind curajos propriile ezitări şi contradicţii, revizuind cu profund spirit critic tot ce s-a scris la tema dată şi adoptând un mod de gândire şi o formă de expresie pe deplin adecvate acestui gen rarisim, Eugeniu Russev a reuşit să scoată pentru prima dată la lumină un tablou veridic în linii mari al cronografiei noastre. Zicem ,,în linii mari”, fiindcă o barieră totuşi n-a fost învinsă totalmente: comenta- rea pe ici, pe colo cam doctrinară a lucrărilor ce provine din urmările lecţiei triste a debutului autorului în studiul cronografiei, debut criticat, după cum am văzut, aspru pentru ignorarea, cică, voită a metodologiei marxist-leniniste. Nu a căutat autorul nici mai târziu s-o învingă total, fiindcă a vrut s-o facă să-i servească drept pavăză ideologică a ideilor progresiste şi în noile condiţii din anii '60-'70 ai secolului al XX-lea, când metodologia marxist-leninistă se declara drept unică metodă de cerce- tare ştiinţifică, pulverizată de orice influenţă dogmatică prin ataşarea la ,,dezgheţul” hruşciovian, dar în fond rămânând şi în continuare tot de esenţă totalitaristă. Astfel au putut apărea în cărţile lui E. Russev declaraţiile-paravan de tipul ,,Stră- duindu-se să aplice... metodologia marxist-leninistă şi metodica avansată a ştiinţei sovietice la studierea creaţiei cronicarilor moldoveni...'' [2, p. 3] despre care autorul însuşi spune că le ,,... foloseşte cu rigurozitate şi consecvenţă”. Şi tot astfel poate fi explicată apariţia paragrafului Cronografia în aprecierea istoriografiei marxist-leniniste [2, p. 5-20] din cartea Cronografia moldovenească din veacurile XV-XVIII, căci, comen- tează autorul, ,, numai o atare cercetare multilaterală poate să determine aprecierea creaţiei cronicăreşti la justa ei valoare...'' [2, p. 20]. Azi acest scut, care onorează autorul pentru abilitatea lui de a găsi modalităţi- le-paravan de a spune, în condiţiile deosebit de grele ale totalitarismului, adevărul ştiinţific, dar care dezonorează întrucâtva opera, se cuvine supus unei serioase re- dactări la o eventuală editare a lucrărilor. Făcând însă operaţia în cauză, se cuvine, credem, să supunem cronografia analizei şi prin prisma unui alt curent literar. Acesta pare a fi barocul care, prin aplecarea lui spre grandilocvenţă şi fervoare, prin pre- dispunere spre metafore cutezante şi un stil al redării preponderent în clar-obscur, pare a avea multe puncte comune cu povestirile cronicăreşti ce ţinteau să se rupă de relatarea excesiv terestră. Cum însă un alt Russev, care ar putea face acest lucru, nu mai avem, nu ne rămâne altceva de făcut decât să-l aşteptăm cu răbdare să apară sau, imaginar, să încercăm să ajustăm ideile lui despre cronografie la acest curent, presupus de noi mai acceptabil, ceea ce nu e deloc uşor, dar altă posibilitate de a rezolva problema pur şi simplu nu o vedem. Cel puţin la ora actuală. note: 1. Valeriu Pasat, R.S.S. Moldovenească în epoca stalinistă (1940-1953), Chişinău, 2011. 2. Eugen Russev, Arta narativă a cronicarilor moldoveni. În: Slova cronicărească – ecoul bătrânei Moldove. Chişinău: Cartea Moldovenească, 1974. 3. George Călinescu, Începerea lucrărilor. În: „Contemporanul”, 1960, 4 martie. — 30 —